Hjólreiðar eru að verða vinsæl íþróttagrein á Íslandi sem glöggt má sjá á fjölda skráninga í hjólreiðakeppnir . Er þar skemmst að minnast stóraukinnar þátttöku í Jökulmíluna sem fram fór um síðustu helgi á Snæfellsnesi þar sem þátttakendur voru hátt í hundrað , og þá ekki síst í Bláalónsþrautina fyrir hálfum mánuði þar sem um 550 manns tóku þátt , en aðeins átta hjóluðu þegar hún var haldin í fyrsta skipti fyrir 15 árum . Þessi vaxandi áhugi á hjólreiðum , sem væntanlega má að hluta þakka átakinu Hjólað í vinnuna , teygir einnig anga sína á Akranes . Þar eru nokkrir öflugir hjólreiðakappar og enginn þó eins magnaður og Hilmir Auðunsson , sem náð hefur ótrúlegum árangri á hjólamótum , einkanlega í sprettkeppnunum sem hann hreinlega „ rúllaði “ upp á síðasta ári . Þar gilti stigaútreikningurinn fyrir þrjú mót , en Hilmir gerði sér lítið fyrir og sigraði á öllum fjórum keppnunum . Hilmir lét sér lynda sjöunda sætið í Jökulmílunni um síðustu helgi . Of þungur en góður á sprettinum Hilmir er pípulagningamaður og þrátt fyrir erfiða vinnu tók hann þátt í flestum mótunum á síðasta ári , en það var fyrsta árið hans í meistaraflokki . Hilmir byrjaði reyndar ekki á reiðhjóli að ráði fyrr en árið áður og fyrsta mótið sem hann tók þátt í var hjólmót sem haldið var á Akranesi á Írskum dögum sem hjólabúðin Nes-Sport stóð fyrir . Aðspurður segist Hilmir koma svolítið óvenjulega leið inn í reiðhjólasportið , þar sem hann var áður mikið í Motókrossi og Endure og hans aðalgreinin var sú síðarnefnda , en þar er keppt á merktum brautum í landslagi , ekki tilbúnum brautum .